רבי **אברהם חזן** (תר"ט, 1849 – ל' בכסלו תרע"ח, 15 בדצמבר 1917), המוכר כ**רבי אברהם בן רבי נחמן** (או **ראבר״ן**, בנו של רבי נחמן חזן), היה ממנהיגי חסידי ברסלב בדור הרביעי, וממייסדיה של החסידות בארץ ישראל.

ביוגרפיה
--------

נולד בטולצ'ין לרבי נחמן חזן, תלמידו הקרוב של רבי נתן מברסלב, שהיה בדורו תלמידו הקרוב של רבי נחמן מברסלב. רבי נחמן חזן (הידוע גם בשם רבי נחמן מטולצ'ין) קיבל על עצמו את הנהגת חסידי ברסלב באומן לאחר מותו של רבי נתן מברסלב והוא פרסם את סדרת ספריו ליקוטי הלכות.

בצעירותו נהג הרב אברהם חזן להתבודד ביער במשך כל ימות השבוע תוך שהוא מתקיים על מזון מועט ביותר.

לאחר מות אביו בשנת 1884, החל להעלות על הכתב את הסיפורים והמסורות ששמע ממנו. אנקדוטות היסטוריות אלו יחד עם סיפורים על רבים מחסידיו של רבי נחמן מברסלב, היוו את הבסיס עבור סדרת ספריו **כוכבי אור**. בהקדמה לספר תיאר את רמת הדיוק אליה שאף בעת כתיבת הספר: "ואחר כל אלה גם את הדברים אשר שמעתי מהם בדרך ההשתלשלות מפה לפה, שלא נודע לי היטב מי ומי האנשים שהגיע אלי הסיפור על ידם, לא רציתי לכתוב מפחד הטעותים השכיחים בסיפורים אלו".

בשנת 1894 עלה לארץ ישראל והתגורר בירושלים. מדי שנה היה נוהג לנסוע לאומן לקיבוץ השנתי של חסידי ברסלב בראש השנה בקברו של רבי נחמן מברסלב. בנסיעתו לאומן בשנת 1914, הוא נאלץ בעקבות מלחמת העולם הראשונה להישאר ברוסיה, שם חי ולימד עד פטירתו בשנת 1917. על קברו בבית הקברות באומן נכתב: "פ"נ רבי אברהם ב"ר נחמן הלוי חזן מארץ ישראל". במשך השנים נהרס בית הקברות והמצבות שבו נעלמו. ב-1999 הוקמה מחדש המצבה על ידי אגודת אהלי צדיקים.

תלמידיו של רבי אברהם חזן באומן, רבי לוי יצחק בנדר והרב אליהו חיים רוזן, היו ממנהיגי הדור הבא של חסידי ברסלב בארץ ישראל.

גיסו וחברו היה רבי אלתר טפליקר.

התכלת
-----

באחת מנסיעותיו מארץ ישראל לאומן עבר דרך ראדזין וביקר אצל האדמו"ר גרשון חנוך הניך ליינר ששכנעו להטיל פתיל תכלת בציציתו, על פי תגליותיו. על טיעוני האדמו"ר מראדזין אמר רבי אברהם שאינו צריך לראיותיו כי יש לו יסודות חזקים עוד יותר לחזק לבישת התכלת. נראה היה מדבריו שאומר זאת מחמת ידיעתו את מגילת הסתרים מרבי נחמן מברסלב, והבנתו שלפיה קודם ביאת המשיח תתגלה התכלת. בעקבות מעשה זה החלו חלק מחסידי ברסלב בירושלים ובמקומות נוספים להטיל גם הם תכלת בציציותיהם.

ספריו
-----

### כוכבי אור

צילום שער הספר כוכבי אור דפוס ראשון
הספר נדפס בחלקו על ידי המחבר בשנת תרנ"ו, בשנת תרצ"ג נדפס על ידי שמואל הורביץ בתוספת מרובה מכתבי המחבר.

הספר מחולק לארבעה חלקים: **אנשי מוהר"ן** - יספר מגדולת אדמו"ר ותלמידיו הקדושים. **אמת ואמונה** - ירבה לעורר ולחזק באמיתות האמונה ובגנות ספרי מינין. **חכמה ובינה** - מגלה רזין טמירין בשורש קדושת אדמו"ר נ"ע. **ששון ושמחה** - תפילות נוראות עם ביאורים נרחבים בגדולת השמחה.

### ביאור הליקוטים

הספר **ביאור הליקוטים** כולל פרשנות עמוקה בספרו של רבי נחמן מברסלב ליקוטי מוהר"ן. בהקדמה לביאור הליקוטים צירף את "שמונה עשרה הכללים" ללימוד הספר ליקוטי מוהר"ן. את "הכללים" הוא הוציא לאור לאחר יגיעה רבת שנים בספרו של רבי נתן מברסלב **ליקוטי הלכות**, שנראה לעין פשטנית כספר "דרוש" בלבד על ליקוטי מוהר''ן והמחבר גילה שלמען האמת מסתתרים בדרושיו כללי לימוד. למעשה בכך נתגלה האפשרות לכל אחד ללמוד את הספר ליקוטי מוהר''ן בעיון רב ובאופן מדויק יותר, כשהפירושים בספר עצמו נכתבו על פי כללים אלו.

הספר התפרסם בחלקו בימי חייו, הספר נדפס עם הסכמת הבד"ץ דירושלים. הרב יוסף ליב זוסמן טען כי הרב אברהם יצחק הכהן קוק נתן מכתב הסכמה לספר ביאור הליקוטים, וככל הנראה היא נמצאת בכספת במשרדי העדה החרדית.[דרוש מקור]המהדורה המלאה הראשונה פורסמה בשנת 1935 על ידי הרב שמואל הורביץ. מהדורה מתוקנת יצאה לאור בשנת 1989 על ידי הרב מרדכי פרנק.

### חכמה ותבונה

תוכן הספר ביאור ופירוש עמוק בספר סיפורי מעשיות, בדומה לספרו ביאור הליקוטים על ליקוטי מוהר''ן. בראש הספר יש מאמר מגדולת רבי נחמן ותלמידו רבי נתן.

נלקט על ידי ר' שמואל הורביץ ונדפס בשנת תשכ"ב בבני ברק על ידי נתן צבי קניג, הכתבים נעתקו ברובם על ידי ר' נתן בייטלמכר, חלק מהכתבים נעתקו מכתבי תלמידיו, בספר צורפו גם כל ביאוריו הפזורים בספריו המבארים וסובבים כל סיפורי מעשיות.

### שיחות וסיפורים

ביאורים והקדמות בדברי רבי נחמן מברסלב בתוספת סיפורים מתלמידי רבי נחמן (כיום הספר מחובר לספר כוכבי אור בכל ההוצאות)

הספר נדפס בחלקו על ידי המחבר בשנת תער"ג, בשנת תרצ"ג יצא לאור מחדש בתוספת מרובה על ידי ר' שמואל הורביץ.

### ימי התלאות

סיפור התלאות שעברו על רבי נתן מברסלב בשנות המחלוקת (תקצ"ה-תקצ"ט), בסוף הספר חלק מההשמטות מספר חיי מוהר"ן.

נדפס בשנת תרצ"ג על ידי ר' שמואל הורביץ.

### אמונה בידיעה רוחנית (כתב יד)

לפקוח עיניים להסתכל בזיו נועם האמונה בהשתלשלות העולמות ובהמשכת אורו יתברך מעילא לתתא, והוא ספר אשר לא כל מוחא סביל דא מרוב עומק המושג. קונטרס זה הוא למעשה הכלל הי"ג מהקדמת ביאור הליקוטים.

לקריאה נוספת
------------

* הרב נח הלוי שטרנפלד, **גידולי הנחל**, עמ' ז
* הרב לוי יצחק בנדר, **שיח שרפי קודש - ברסלב**.
* הרב חיים קרמר, **לעבור את הגשר הצר**, עמ' 381–382
* **מבועי הנחל**, כרך ד', קובץ 36 ו-37
* הרב נתן צבי קניג, **נווה צדיקים**, עמ' קפא-קפה

קישורים חיצוניים
----------------

ויקישיתוף מדיה וקבצים בנושא **אברהם חזן** בוויקישיתוף
* ר' אברהם ב"ר נחמן הלוי חזן מטולטשין (תרע"ח) ז"ל, אתר שער ברסלב
* רבי אברהם הלוי חזן, אתר אהלי צדיקים
* מיכה אודנהיימר, צופן נחמן, באתר הארץ, 18 באפריל 2006
* "ר\_נחמן\_חזן\_מטולטשין ערך ר' אברהם ב"ר נחמן חזן מטולטשין(הקישור אינו פעיל) באתר ברסלביקי (אורכב 20.10.2018 בארכיון Wayback Machine)
* אברהם בן נחמן ישראל חזן (1849-1917), דף שער בספרייה הלאומית

ספריו

* כוכבי אור (PDF לשימוש פרטי בלבד) באתר breslovbooks.com
* עוד כוכבי אור PDF באתר breslovbooks.com
* ימי התלאות, יחד עם הספר ימי מהרנ"ת, תשע"ג

הערות שוליים
------------

1. ↑  חכמה ותבונה, הקדמת המביא לבית הדפוס (ר' שמואל הורביץ).
2. ↑  שיח שרפי קודש ח"ג תקנט
3. ↑  מנחם בורשטיין, **התכלת**, ירושלים: תש"ן (ראו שם מקורותיו)
4. ↑  הקדמת ביאור הליקוטים.

| חסידות ברסלב |
| --- |
| אתרים | אומן • ברסלב • קבר רבי נחמן מברסלב |
| רבנים | נחמן מברסלב • נתן מברסלב • נחמן מטולטשין • נחמן מטשערין • אברהם חזן • אברהם שטרנהרץ • אלתר טפליקר • ישראל קרדונר • ישראל דב אודסר • לוי יצחק בנדר • שמואל שפירא • גדליהו אהרן קניג • יחיאל מיכל דורפמן • אלעזר מרדכי קניג • יעקב מאיר שכטר • אליעזר ברלנד • אליעזר שלמה שיק • ישראל יצחק בזנסון • שלום ארוש • ארז משה דורון • ניסן דוד קיוואק • יצחק לעזער |
| ספרות | ליקוטי מוהר"ן • ספר המידות • סיפורי מעשיות משנים קדמוניות • שיחות הר"ן • מגילת סתרים • ליקוטי עצות • ליקוטי תפילות • ליקוטי הלכות • עלים לתרופה • שבחי הר"ן • חיי מוהר"ן • משיבת נפש • ספרים נוספים |
| קהילות | קהילת ברסלב צפת • ישיבת שובו בנים • מוסדות חוט של חסד • נ נח נחמ נחמן מאומן • השול |
| מנהגים | תיקון הכללי • התבודדות • הקיבוץ באומן • ניגוני ברסלב |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307944205171
* ISNI: 0000 0000 2996 9609
* LCCN: nr95004818
* VIAF: 77920364
* WorldCat: lccn-nr95004818

 |